1

Na temelju članka 24. Statuta Osnovne škole Sibinjskih žrtava ( u daljem tekstu: Škola ) Školski odbor na sjednici održanoj 31.8.2023. godine donio je

PRAVILNIK O KUĆNOM REDU

# OPĆE ODREDBE

## Članak 1.

Ovim pravilnikom uređuju se i usklađuju obveze i prava učenika i zaposlenika Škole, te roditelja i drugih osoba koje se nalaze u zgradi Škole, školskom igralištu i školskom dvorištu.

# ULAZAK U ŠKOLSKE PROSTORIJE

## Članak 2.

Učenici su obvezni dolaziti redovito i na vrijeme u Školu, tj. 10-15 minuta prije početka nastave.

Prije ulaska u školsku zgradu učenici moraju očistiti obuću, odložiti odjećuu garderobi i preobuti se u papuče (šlape).

# RED U UČIONICAMA

## Članak 3.

Nakon preobuvanja i odlaganja odjeće i obuće u garderobi, učenici ulaze u učionice prema rasporedu sati 15 minuta prije početka nastave i na svom radnom mjestu pripremaju se za početak nastavnog sata.

Raspored sjedenja učenika u učionici određuje razrednik na početku ili tijekom školske godine.

Promjenu mjesta iz opravdanih razloga može odrediti svaki učitelj na svome satu što ovisi o organizaciji rada i pedagoško-metodičkoj strukturi sata.

Učenici ne mogu samovoljno mijenjati mjesta u učionicama.

U specijaliziranim učionicama raspored učenika vrši predmetni učitelj.

U razrednoj učionici i u učionici razredne nastave raspored učenika vrši razrednik, odnosno razredni učitelj.

U slučaju kašnjenja na nastavu učenik treba tiho, bez ometanja, ući u učionicu i ispričati se učitelju. Odluku o opravdanosti/neopravdanosti toga sata donijet će razrednik u skladu s razlogom kašnjenja.

Nije dozvoljeno redovito, učestalo i bez opravdanoga razloga, kasniti na nastavu. U takvim slučajevima razrednik obavještava roditelje/skrbnike učenika koji su dužni spriječiti takvo ponašanje. U slučaju zanemarivanja te obveze od strane roditelja/skrbnika i ponavljajućeg ponašanja učenika, Škola o tome obavještava nadležni Centar za socijalnu skrb.

**Članak 4.**

Tijekom nastave ili drugog oblika organiziranog odgojno-obrazovnog rada u Školi, učenici su dužni održavati mir i red, pažljivo pratiti rad učitelja i sudjelovati u radu.

Učenici podižu ruke samo kad to traži učitelj, ili kada se javljaju za riječ. Na pitanje odgovara samo onaj učenik kojemu je pitanje upućeno.

Ukoliko učenik/ci ometaju i onemogućuju normalan odgojno-obrazovni rad u učionici učitelj će učenika uputiti stručnoj službi koja će po potrebi pozvati roditelja da dođe po svoje dijete.

## Članak 5.

Kada učenik ili druge osobe službeno ulaze u učionicu za vrijeme nastave treba prije ulaska pokucati, nakon ulaska pozdraviti, prići učitelju i izložiti mu razlog dolaska te po obavljenom poslu uz pozdrav izaći iz učionice.

## Članak 6.

Dužnost je svih učenika i zaposlenika Škole čuvati namještaj, opremu i nastavna sredstva u učionicama i Školi.

# ODMORI

## Članak 7.

Učenici tijekom velikog odmora izlaze iz svojih učionica u hodnik, a učionice se zaključavaju do dolaska predmetnog učitelja.

O redu i disciplini brinu se dežurni učitelji.

Za vrijeme malih odmora svi učenici se zadržavaju u ili ispred svojih učionica.

## Članak 8.

U prostoru Škole zabranjeno je:

* promidžba i prodaja svih proizvoda koji nisu u skladu s ciljevima odgoja i obrazovanja
* igranje igara na sreću, sve vrste kartanja i kockanja
* pušenje
* pisanje po zidovima i inventaru škole
* namjerno oštećivanje inventara Škole (šarati, rezbariti klupe, uništavati utičnice i ostali inventar u sanitarnim prostorijama, bacati stolice, namjerno uništavati brave na vratima učionica i sl.);
* bacanje papira, žvakaćih guma i sl. izvan koševa za otpatke
* unošenje i konzumiranje alkohola i narkotičnih sredstava te energetskih napitaka
* nošenje oružja
* unošenje sredstava, opreme i uređaja koji mogu izazvati požar ili eksploziju
* unošenje opasnih predmeta koji mogu izazvati ozljede (puške i pištolji s plastičnim i/ili gumenim metcima, nožići, odvijači, britvice, bokseri i sl.) ili predmete koji mogu izazvati paniku i/ili strah kod drugih učenika (npr. lažni pištolji i sl.). Sukladno čl. 22. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava

učenika te prijave svakog kršenja tih prava nadležnim tijelima učenik je obvezan predmete opasne za zdravlje i život odmah predati odgojno-obrazovnome djelatniku na njegov zahtjev te o tome obavijestiti razrednika, stručnog suradnika i/ili ravnatelja. Razrednik, ravnatelj ili stručni suradnik obvezan je pozvati roditelja učenika i uručiti mu predmet, a u slučaju potrebe obavijestiti i nadležnu policijsku postaju.

* unošenje tiskovina i drugih materijala neprimjerenoga/nepoćudnoga sadržaja, pokazivanje ga i na taj način uznemiravanje drugih učenika;
* zabranjuje se uporaba mobitela i ostalih tehničkih uređaja (MP3, MP4 i sl.) u učionicama, hodnicima, sportskoj dvorani, sanitarnim čvorovima, odnosno svim unutarnjim i vanjskim prostorima Škole na način da se remeti nastavni proces. U protivnom će isti biti oduzeti do dolaska roditelja na razgovor u Školu.

- posebno je zabranjeno neovlašteno snimanje i fotografiranje drugih učenika, učitelja ili zaposlenika Škole u svim prostorima Škole te širenje sadržaja kojima se narušavaju prava i dostojanstvo drugih putem interneta.

Učenicima nije dozvoljeno:

* penjati se na prozore, dovikivati se i bacati kroz prozore otpatke, papire i druge predmete,
* sjediti ili ležati po stepenicama i hodniku
* trčati hodnicima
* bez nadzora ići pomoćnim stubištem,
* gurati se ili činiti druge radnje kojima bi mogli ozlijediti sebe i druge osobe koje borave u školi

- za vrijeme nastave i učeničkih odmora napuštati prostor škole

Učenici ne smiju bez odobrenja ravnatelja ili učitelja dovoditi u Školu strane osobe. Svim osobama zabranjeno je dovoditi životinje u prostorije i okoliš Škole.

## Članak 9.

Stepenicama se učenici kreću desnom stranom umjerenim hodom, jedan za drugim, a ne u grupama.

Učenici se kad sretnu starije osobe trebaju ukloniti i time osigurati nesmetan prolaz.

# RED NA ŠKOLSKOM IGRALIŠTU I U ŠKOLSKOM DVORIŠTU

## Članak 10.

Kad vremenske prilike to dopuštaju nastava tjelesne kulture izvodi se na školskom igralištu, prema rasporedu sati.

Učenici na školsko igralište izlaze u odgovarajućoj obući i odjeći i vode brigu o njegovoj urednosti.

## Članak 11.

U školskom dvorištu učenici se zadržavaju u vrijeme prije početka nastave, dok čekaju školski autobus poslije nastave i u slučajevima kad se nastava izvodi u školskom dvorištu.

Učenici putnici kojima nastava završava najmanje 45 min ranije nego što dolazi autobus koji ih vozi u mjesta prebivališta autobus trebaju čekati u za to predviđenom prostoru.

Učenicima nije dozvoljeno namjerno propustiti raniji prijevoz kako bi čekali da njihovim prijateljima završi nastava.

Zabranjeno je bacanje papira i otpadaka po školskom dvorištu i školskom igralištu. Posebnu pozornost treba posvetiti urednosti školske zgrade i školskog okoliša.

## Članak 12.

Učenici mogu pomoći pri uređenju školskog okoliša i školske zgrade u vrijeme planirano Godišnjim planom i programom rada Škole.

# ORGANIZACIJA I ODRŽAVANJE REDA

**- obveze dežurnih učenika, predsjednika i zamjenika predsjednika u razrednom odjelu**

## Članak 13.

Svi učenici obavljaju dužnost dežurnih učenika u razrednom odjelu i izmjenjuju se tjedno.

## Obveze i prava dežurnih učenika (redara) u razrednom odjelu su:

* prijaviti učitelju odsutne učenike na početku svakog nastavnog sata
* paziti na red i ponašanje učenika svoga razrednoga odjela u učionici, školskoj dvorani i ostalim školskim prostorima u kojima se odvija odgojno-obrazovni rad
* pomoći učitelju oko pripreme učionice, sredstava i pomagala za održavanje nastave
* u učionici u kojoj se održava nastava čistiti školsku ploču, isprati spužvu i osigurati kredu prije, tijekom i na kraju nastavnoga sata
* voditi brigu o tome da učionica nakon odlaska razrednog odjela ostane uredna i čista
* o uočenim kršenjima Kućnoga reda Škole obavijestiti učitelja, razrednika ili stručnoga suradnika Škole.
* brinuti o čuvanju opreme u učionici za vrijeme odmora i po završetku nastavnog sata.
* izvještavati dežurnog učitelja ili tajnika o nenazočnosti učitelja na nastavi
* izvještavati učitelja o nađenim predmetima, a predmete odnose u spremište kod spremačica
* U jednomu tjednu dužnosti razrednih redara obavljaju po dva učenika koje abecednim redom određuje razrednik.

## Obveze i prava predsjednika i zamjenika predsjednika razreda:

* voditi brigu o ponašanju učenika svoga razrednoga odjela
* djelovati pozitivno i poticajno na druge učenike
* svojim ponašanjem biti primjer drugim učenicima
* ponašati se na način da povezuju učenike u razrednome odjelu
* o uočenim kršenjima Kućnoga reda Škole obavijestiti učitelja, razrednika ili stručnoga suradnika Škole.

Predsjednika i zamjenika predsjednika razrednoga odjela biraju svi učenici razrednog odjela na početku školske godine te po potrebi i tijekom školske godine na temelju i u duhu demokratskih načela.

# DEŽURSTVO U ŠKOLI

## DEŽURSTVO UČITELJA Članak 14.

Učitelji u Školi obavljaju svakodnevno dežurstvo od početka nastave do završetka nastave.

Dežurstvo obavljaju po dva učitelja predmetne nastave i jedan učitelj razredne nastave u svakoj smjeni.

## Članak 15.

Dežurstvo učitelja određuje ravnatelj, rukovodeći se rasporedom sati, opterećenjem učitelja tijekom dana i tjednim zaduženjem učitelja.

## Članak 16.

Dežurni učitelji trebaju biti u školi najmanje 20 minuta prije početka nastave i dočekati učenike na ulazu u školsku zgradu.

Po završetku nastave dežurni učitelji trebaju ispratiti sve učenike iz Škole uključujući i učenike putnike.

## Članak 17.

Dežurni učitelj dežura i u prizemlju Škole, kontrolira učenike pri preobuvanju i pri korištenju garderobe kod dolaska i odlaska učenika u/iz Škole.

Drugi dežurni učitelj dežura na katu i za vrijeme velikog odmora obilazi cijeli prostor za koji je zadužen.

## Članak 18.

Ukoliko dežurni učitelj ne može sam riješiti neki problem ili udaljiti nepoznatu osobu koja narušava red u Školi ili ispred Škole, zatražit će pomoć ravnatelja ili nadležnih ustanova i službi.

Obveza je dežurnih učitelja da obrate pozornost da za vrijeme velikog odmora učenici ne izlaze iz školske zgrade ili prostora Škole .

## DEŽURSTVO TEHNIČKOG OSOBLJA ŠKOLE Članak 19.

Dežurstvo tehničkoga osoblja (domara i spremačica) na ulazu/izlazu iz Škole i u holu Škole određuje, te njegovu kvalitetu nadzire ravnatelj Škole.

## Članak 20.

Dežurno tehničko osoblje Škole (domar i spremačice) u vremenu u kojem su određeni za dežurstvo na ulazu/izlazu iz Škole i u holu Škole imaju sljedeće dužnosti:

* ne ostaviti ulaz/izlaz iz Škole bez nadzora;
* surađivati s dežurnim učiteljima i stručnim suradnicima Škole;
* o izvanrednim situacijama odmah izvijestiti ravnatelja Škole, dežurne učitelje i/ili stručne suradnike

# ČISTOĆA

## Članak 21.

Svi školski prostori trebaju biti čisti i uredni.

O redu i čistoći u poslovnim prostorima Škole brinu i odgovaraju zaposlenici zaduženi za održavanje čistoće.

Učenici, učitelji i ostali zaposlenici Škole dužni su svojim ponašanjem čuvati čistoću i urednost školskih prostora

## Članak 22.

Učenici su dužni paziti na osobnu higijenu te dolaziti u školu čisti, uredni i pristojno odjeveni. U školu treba doći umiven, počešljan i opranih zubi.

Kosa i nokti moraju biti uredni i čisti te omogućavati normalno izvođenje svih školskih aktivnosti.

Odjeća ne smije neprimjereno otkrivati dijelove tijela. Nisu dozvoljene majice i košulje koje otkrivaju ramena ili trbuh, nisu dozvoljene poderane hlače te prozirna ili prekratka odjeća , a dužina hlača, suknji i haljina treba biti najmanje do koljena.

## Članak 23.

Zabranjeno je pušenje u učionicama, uredima, zbornici, hodnicima i blagovaonici, te kabinetima i u okolišu škole – svim osobama koje borave u Školi (posjetitelji, učenici i zaposlenici Škole).

# POZDRAVLJANJE I OSLOVLJAVANJE

## Članak 24.

Učenici pozdravljaju učitelje i ostale zaposlenike Škole i sve osobe koje dolaze i zateknu se u Školi.

Prilikom ulaska učitelja, zaposlenika Škole ili posjetitelja u učionicu, učenici svoj pozdrav izražavaju samo ustajanjem.

Učitelji i ostali zaposlenici Škole dužni su na pozdrav učenika odgovoriti.

## Članak 25.

Učenicima je zabranjeno žvakanje žvakaće gume, konzumacija hrane za vrijeme nastavnog sata.

Za vrijeme razgovora sa starijima u Školi ili na ulici nepristojno je držati ruke u džepovima i/ ili žvakati pa takvo ponašanje učenici trebaju izbjegavati.

## Članak 26.

Učenici se trebaju međusobno pomagati u učenju i radu, kao i u drugim organiziranim oblicima odgojno-obrazovnog rada u Školi.

Najstrože je zabranjeno međusobno vrijeđanje i fizičko obračunavanje učenika – konfliktne situacije rješavati prvenstveno u suradnji s razrednikom i predmetnim učiteljom te pedagogom.

# ODLAZAK IZ ŠKOLE I PONAŠANJE U ŠKOLSKOM AUTOBUSU

## Članak 27.

Nakon završetka posljednjeg nastavnog sata u smjeni, učenici i učitelji vode brigu da učionica ostane uredna, a klupe, nastavna sredstva i pomagala pospremljena

Nakon preobuvanja i uzimanja svojih stvari iz garderobe učenici trebaju poći kući, a učenici putnici trebaju ući u školski autobus.

Prilikom ulaska u autobus učenici trebaju stati u red i disciplinirano ulaziti u autobus, sjesti na svoje mjesto i za vrijeme vožnje slušati upute vozača.

Istih pravila učenici se trebaju pridržavati i prilikom izlaska iz autobusa.

## Članak 28.

Ako učenici napuštaju Školu u vrijeme nastave, iznimno, u dogovoru s predmetnim učiteljem, zbog odlaska na liječnički pregled i slično, to moraju učiniti u miru kako ne bi ometali nastavu.

Na ekskurzijama, kulturno-umjetničkim i športskim programima, posjetu kazalištu i dr. učenici su dužni ponašati se u skladu s kućnim redom.

# IZOSTANCI

## Članak 29.

Učenici ne smiju bez dozvole izostajati, kasniti ili napuštati nastavu, izvannastavne aktivnosti i druge oblike odgojno-obrazovnog rada u Školi.

U slučaju da učenik osjeća zdravstvene teškoće koje mu onemogućavaju daljnje praćenje nastave, ali ne zahtijevaju hitnu medicinsku pomoć, treba se javiti razredniku, dežurnome učitelju ili stručnom suradniku koji će obavijestiti roditelje/staratelje učenika koji trebaju doći po učenika u Školu ili organizirati da po učenika dođe druga odrasla osoba od povjerenja.

Učenik će ostati u Školi pod nadzorom odraslih osoba do dolaska roditelja/staratelja ili druge odrasle osobe od povjerenja, tj. ne može ni uz usmenu suglasnost roditelja/skrbnika ići sam kući jer se sigurnost i zdravlje djeteta stavlja na prvo mjesto.

Kršenjem Kućnog reda i izostankom s nastave smatra se i:

* samovoljno napuštanje boravka u Školi ili odgojno-obrazovnih aktivnosti koje su utvrđene Godišnjim planom i programom i Kurikulumom Škole;
* učestalo namjerno kašnjenje na nastavu i/ili druge odgojno-obrazovne aktivnosti utvrđene Godišnjim planom i programom i Kurikulumom Škole;
* napuštanje zgrade ili okoline Škole (dvorišta) u vrijeme maloga i/ili velikoga odmora bez dopuštenja učitelja, stručnih suradnika i/ili ravnatelja. U protivnom razrednik će obavijestiti stručnu službu koja će poduzeti daljnje korake.

O takvom ponašanju razrednik je dužan obavijestiti roditelje/skrbnike i zatražiti od njih objašnjenje o razlozima učenikovoga neizvršavanja obveza.

Roditelji/skrbnici učenika obavezni su poduzeti mjere za sprečavanje ponavljanja ponašanja.

U slučaju da roditelji/skrbnici zanemaruju svoje obaveze i da učenik ne pohađa Školu ili je ne pohađa redovito, ravnatelj o tome obavještava nadležni Ured Osnivača i nadležni Centar za socijalnu skrb sukladno Statutu Škole.

## Članak 30.

Učenik može izostati s nastave po odobrenju :

* predmetnog učitelja - s njegovog sata ili nastavnog dana,
* razrednika - do tri radna dana,
* ravnatelja - do sedam radnih dana,
* Učiteljskog vijeća - do petnaest radnih dana.

## Članak 31.

Roditelji, odnosno staratelji, dužni su usmeno (osobno) ili pismeno opravdati svaki učenikov izostanak u roku 5 dana od povratka učenika na nastavu inače će se smatrati da je učenik bio neopravdano odsutan.

Ispričavanje i obavještavanje razrednika, ili drugog učitelja o izostanku učenika putem telefona dozvoljeno je samo u hitnim slučajevima.

Detaljnije o izostanku učenika, odnosno ispričavanje izostanka propisano je Pravilnikom o izmjeni pravilnika o kriterijima za izricanje pedagoških mjera, odnosno Statutom Škole.

# ČUVANJE ŠKOLSKE I OSOBNE IMOVINE

## Članak 32.

Svi učenici, kao i zaposlenici Škole dužni su čuvati školsku i osobnu imovinu, te svaku štetu odmah prijaviti glavnom dežurnom učitelju, koji o tome izvješćuje ravnatelja Škole i tajništvo.

## Članak 33.

Učenicima se najstrože zabranjuje donošenje u Školu vatrenog oružja, minsko-eksplozivnih sredstava, pirotehničkih sredstava, te ostalih predmeta kojima mogu nekoga ozlijediti.

Ukoliko uoči kršenja zabrane iz stavka 1.ovoga članka, svaki učenik ili zaposlenik Škole dužan je o tome obavijestiti dežurnog učitelja, razrednika i ravnatelja Škole koji dalje poduzima odgovarajuće mjere.

## Članak 34.

Pronađene stvari učenici i zaposlenici Škole predaju dežurnom učitelju, koji ih do pronalaženja vlasnika privremeno pohranjuje na za to određeno mjesto (u spremište).

## Članak 35.

Učenicima je zabranjeno prljati zidove, šarati po njima, oštećivati namještaj, razbijati prozore i ostale predmete u Školi, oštećivati i zagađivati školsko igralište i dvorište Škole.

## Članak 36.

Škola ne odgovara za otuđene stvari učenika u osobnoj imovini učenika, ako se radi o nakitu, novcu, mobitelima i drugim predmetima koji nisu vezani s radnim zadacima i obvezama učenika u Školi.

# DUŽNOSTI I PRAVA RODITELJA I DRUGIH OSOBA

## Članak 37.

Roditelji posjećuju Školu, radi prisustvovanja roditeljskim sastancima, sastancima Vijeća roditelja, individualnih konzultacija s razrednim učiteljem ili učiteljima pojedinih predmeta, ravnateljem, te rješavanja administrativnih poslova u tajništvu Škole.

## Članak 38.

Roditelji dogovaraju razgovor s predmetnim učiteljima u suradnji s razrednicima, (po potrebi) s pedagogom i ravnateljem.

Roditelji i druge osobe koje posjećuju Školu dužni su se javiti dežurnom učitelju ili tehničkom osoblju, koji će ih uputiti osobi koju trebaju. Nije dozvoljeno svojevoljno ometanje i prekidanje nastavnog sata, osim u slučaju iznimne hitnosti kada roditelj može doći samo po svoje dijete za vrijeme nastavnog sata, nakon što se javio i predstavio predmetnom učitelju i/ili razredniku.

# ŠKOLSKA DVORANA

## Članak 39.

Treneri, nastavnici i svi korisnici dužni su pridržavati se kućnog reda.

## Članak 40.

Nije dozvoljen ulazak u dvoranu bez učitelja ili trenera, a učenici su dužni odmah i bez odgode obavijestiti dežurnog učitelja ili bilo kojeg drugog zaposlenika škole o eventualnom izostanku učitelja ili trenera.

**Članak 41**. Veliku dvoranu ne može koristiti manje od šest osoba.

## Članak 42.

Trener, učitelj i domar utvrđuju urednost i ispravnost svlačionica i dvorane prije i poslije korištenja dvorane.

Trener ili učitelj dužan je poslije treninga ili nastave ukloniti pomagala ili sprave koje su korištene.

## Članak 43.

Nastalu štetu korisnici su dužni otkloniti do sljedećeg termina.

## Članak 44.

Za nastavu ili trening u dvorani koristiti čiste športske papuče.

Za nastavu ili trening u dvorani učenici su dužni nositi sportsku odjeću koji po završetku nastave u dvorani presvlače.

Za vrijeme nastave ili treninga nije dozvoljen boravak u svlačionicama. Boravak u svlačionicama poslije treninga može biti najduže 15 minuta. Zabranjeno je unošenje bicikala u zgradu Škole.

## Članak 45.

U prostorima dvorane zabranjeno je pušenje te unošenje hrane i sokova, a posebno alkohola.

## Članak 46.

Za pravilno korištenje dvorane zadužen je domar. Prekršitelji Kućnog reda izgubit će pravo korištenja dvorane.

# BLAGOVAONICA

## Članak 47.

Učenici-korisnici školske prehrane uzimaju obrok te jedu u blagovaonici. Za vrijeme konzumiranja hrane učenici se trebaju kulturno ponašati (poštivati pravila pristojnog ponašanja za stolom).

Nije dozvoljeno:

* uzimati tuđe obroke
* uništavati i razbacivati hranu -gađati hranom druge.

Nakon završetka obroka, učenik je dužan svoje mjesto ostaviti uredno, o čemu brigu vode razredni redari u razredu.

# PRIJELAZNE I ZAVRŠNE ODREDBE

## Članak 48.

Pravilnik o kućnom redu donosi Školski odbor, a stupa na snagu osmog dana od dana objave na Oglasnoj ploči Škole.

Izmjene i dopune ovoga Pravilnika vrše se na način i po postupku kako je donesen.

Ovaj pravilnik objavljen je na oglasnoj ploči Škole, a stupio je na snagu 31. kolovoza 2023. godine.

|  |  |
| --- | --- |
| Klasa : 602-02/19-01/88 |  |
| Ur. broj : 2178/08-01/19 |  |
| Ravnatelj: | Predsjednik Školskog odbora: |
| Josip Šišmanović, dipl. učitelj | Ivana Zgonjanin, mag. philol. angl. |